Aparatul de specialitate al Primarului

Direcția Patrimoniu

Serviciul Legile Proprietății 

Nr. 53882/17.09.2026

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Legile Proprietății, formulează următorul

RAPORT DE SPECIALITATE
La proiectul de hotărâre care are ca obiect aprobarea inițierii demersurilor pentru constituirea ca „pădure-parc” a suprafeței de 18,00 ha de fond forestier, proprietatea publică a Municipiului Satu Mare, situată în U.P. I „Noroieni”, unitățile amenajistice 22A, 22B, 22C, 22D și 22E

În contextul proiectului având ca obiect amenajarea Pădurii Noroieni ca zonă destinată activităților de recreere și petrecere a timpului liber, precum și al intervențiilor preconizate pentru zona de nord a acesteia, astfel cum rezultă din adresa Serviciului Managementul Proiectelor nr. 53390/16.09.2026, se are în vedere constituirea unei suprafețe de fond forestier în categoria funcțională „pădure-parc”.

Municipiul Satu Mare intenționează să depună spre finanțare din fonduri nerambursabile un proiect destinat valorificării potențialului recreativ al Pădurii Noroieni. Pentru zona de sud a fost aprobată documentația tehnică DALI, aceasta nefiind situată sub incidența sitului Natura 2000. În ceea ce privește zona de nord, aflată sub incidența acestui regim de protecție, sunt avute în vedere intervenții cu caracter preponderent recreativ și de mobilitate alternativă, constând, între altele, în realizarea unor conexiuni de mobilitate, alei pietonale naturale, amenajări și funcțiuni recreative cu impact redus asupra mediului, precum și amplasarea mobilierului urban permis de legislația aplicabilă. Potrivit informațiilor transmise de Serviciul Managementul Proiectelor, pentru susținerea funcțiunii recreative proiectate pentru zona de nord este necesară schimbarea încadrării funcționale în categoria „pădure-parc” a unităților amenajistice 22A, 22D și 22E, precum și asigurarea unui acces către zona astfel constituită, prin unitatea amenajistică 22A1.

Analiza amplasamentului și a relațiilor teritoriale dintre unitățile amenajistice evidențiază însă necesitatea unei abordări unitare, motiv pentru care se propune includerea în aceeași categorie funcțională și a unităților amenajistice 22B și 22C. Această soluție permite constituirea unui areal compact și continuu, corespunzător funcțiunii urmărite, evitând fragmentarea suprafeței și asigurând premisele unei planificări coerente a accesului, circulației și eventualelor intervenții ulterioare.

În acest context, suprafața totală propusă pentru constituirea ca „pădure-parc” este de 18,00 ha, repartizată după cum urmează:

· U.A. 22A – 11,88 ha; 

· U.A. 22B – 1,77 ha; 

· U.A. 22C – 3,25 ha; 

· U.A. 22D – 0,73 ha; 

· U.A. 22E – 0,37 ha. 

Ținând cont de faptul că o parte din suprafața avută în vedere este situată sub incidența sitului Natura 2000, eventualele intervenții care vor fi realizate ulterior vor fi condiționate de respectarea regimului de protecție instituit pentru această zonă și de îndeplinirea tuturor cerințelor, condițiilor și procedurilor prevăzute de legislația în vigoare.

Constituirea acestei suprafețe în categoria funcțională „pădure-parc” urmează a fi realizată cu respectarea dispozițiilor Legii nr. 331/2024 privind Codul silvic, cu modificările și completările ulterioare, referitoare la regimul fondului forestier și la constituirea pădurilor-parc, precum și a prevederilor O.U.G. nr. 57/2019 privind Codul administrativ, cu modificările și completările  ulterioare, incidente administrării și exercitării drepturilor asupra bunurilor aparținând domeniului public al unității administrativ-teritoriale.

În raport cu cele expuse și ținând seama de necesitatea asigurării cadrului administrativ pentru derularea etapelor ulterioare, apreciem oportună aprobarea inițierii procedurii în vederea constituirii ca „pădure-parc” a suprafeței de 18,00 ha de fond forestier, proprietatea publică a Municipiului Satu Mare, situată în U.P. I „Noroieni”, unitățile amenajistice 22A, 22B, 22C, 22D și 22E.

În consecință, se înaintează de înaintează deliberativului proiectul de hotărâre cu propunere de aprobare.
                            Director Executiv                                         Şef Serviciu                                           
     Ghiarfaș Adelin Cristian                                    Ziman Doina

